Hou op voorbehoeding gebruik, vra Tanzanië se president’n Reklamebord in Ethiopië beeld van die nadelige gevolge uit van te veel kinders hê. Foto: Wikipedia/Maurice Chédel Pres. John Magufuli van Tanzanië het vroue gemaan om op te hou om voorbehoeding te gebruik omdat die land volgens hom meer mense nodig het, al het dié land in Oos-Afrika een van die hoogste geboortesyfers ter wêreld. “Vroue kan nou hul geboortebeperkingsmetodes staak,” het Magufuli gesê. Die opposisie-LP Cecil Mwambe het die president se opmerking gekritiseer en gesê dis strydig met die land se gesondheidsbeleid, berig die BBC. Benewens Tanzanië se geboortesyfer van meer as vyf kinders per vrou, oorleef meer as die helfte van die land se geskatte 59 miljoen inwoners op minder as $2 (sowat R30) per dag. Die huidige bevolkingsyfer is meer as drie keer soveel as die amper 19 miljoen in 1980. Die dag ná Magufuli se uitlating het die speaker van die parlement, Job Ndugai, vrouewetgewers verbied om kunswimpers en -naels in die parlement te dra. Ingevolge nuwe regulasies word vroue-LP’s ook verbied om kort rokke en jeans te dra, terwyl van vroue wat die parlement besoek, verwag word om ook dié voorskrifte te gehoorsaam.